CELEX: 32016D1022
Language: da
Date: 2016-06-17 00:00:00
Title: Rådets afgørelse (EU) 2016/1022 af 17. juni 2016 om ophævelse af afgørelse 2010/401/EU om et uforholdsmæssigt stort underskud i Cypern

24.6.2016   
            
            
               DA
            
            
               Den Europæiske Unions Tidende
            
            
               L 166/14
            
         RÅDETS AFGØRELSE (EU) 2016/1022
   af 17. juni 2016
   om ophævelse af afgørelse 2010/401/EU om et uforholdsmæssigt stort underskud i Cypern
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 12,
   under henvisning til henstilling fra Europa-Kommissionen, og
   ud fra følgende betragtninger:
   
               (1)
            
            
               På grundlag af en henstilling fra Kommissionen fastslog Rådet den 13. juli 2010 ved Rådets afgørelse 2010/401/EU (1) i overensstemmelse med artikel 126, stk. 6, i traktaten om Den Europæiske Unions funktionsmåde (TEUF), at der forelå et uforholdsmæssigt stort underskud i Cypern. Rådet konstaterede, at Cyperns offentlige underskud ifølge oplysninger indberettet af de cypriotiske myndigheder i april 2010 udgjorde 6,1 % af BNP i 2009 og dermed overskred traktatens referenceværdi på 3 % af BNP. Den offentlige bruttogæld ventedes at nå op på 62 % af BNP i 2010, hvilket er over traktatens referenceværdi på 60 % af BNP.
            
         
               (2)
            
            
               Den 13. juli 2010 rettede Rådet i overensstemmelse med artikel 126, stk. 7, i TEUF og artikel 3, stk. 4, i Rådets forordning (EF) nr. 1467/97 (2) på grundlag af en henstilling fra Kommissionen en henstilling til Cypern med henblik på at bringe situationen med et uforholdsmæssigt stort underskud til ophør senest i 2012. Rådets henstilling blev offentliggjort.
            
         
               (3)
            
            
               Den 27. januar 2011 konkluderede Kommissionen på grundlag af de oplysninger, der forelå på daværende tidspunkt, at Cypern havde truffet foranstaltninger, der sikrede passende fremskridt i retning af en korrektion af det uforholdsmæssigt store underskud inden for den af Rådet fastsatte frist. Den 11. januar 2012 bekræftede Kommissionen igen, at Cypern havde truffet virkningsfulde foranstaltninger i retning af en rettidig og holdbar korrektion af det uforholdsmæssigt store underskud.
            
         
               (4)
            
            
               De cypriotiske myndigheder anmodede om finansiel støtte fra Unionen, de medlemsstater, der har euroen som valuta, og Den Internationale Valutafond (IMF) med henblik på at støtte genopretningen af en bæredygtig økonomisk vækst i Cypern. Den 25. april 2013 vedtog Rådet afgørelse 2013/236/EU (3) rettet til Cypern om specifikke foranstaltninger til genoprettelse af finansiel stabilitet og bæredygtig vækst. Sideløbende hermed blev der gennem den europæiske stabilitetsmekanisme (ESM) stillet en finansiel støttefacilitet til rådighed for Cypern. I den forbindelse undertegnede de cypriotiske myndigheder og Kommissionen på vegne af ESM et aftalememorandum om specifikke økonomisk-politiske betingelser den 26. april 2013.
            
         
               (5)
            
            
               Den 16. maj 2013 konkluderede Rådet i overensstemmelse med artikel 3, stk. 5, i forordning (EF) nr. 1467/97, at Cypern havde truffet virkningsfulde foranstaltninger, men at uventede negative økonomiske forhold med store ugunstige virkninger for de offentlige finanser havde gjort sig gældende efter vedtagelsen af Rådets henstilling af 13. juli 2010. Rådet fandt derfor på grundlag af en henstilling fra Kommissionen, at betingelserne i artikel 3, stk. 5, i forordning (EF) nr. 1467/97 var opfyldt, og vedtog efter artikel 126, stk. 7, i TEUF en ny henstilling rettet til Cypern med henblik på at bringe situationen med et uforholdsmæssigt stort underskud til ophør senest i 2016.
            
         
               (6)
            
            
               Den 6. september 2013 konkluderede Kommissionen, at Cypern havde truffet virkningsfulde foranstaltninger for at korrigere det uforholdsmæssigt store underskud senest i 2016 som henstillet af Rådet den 16. maj 2013.
            
         
               (7)
            
            
               I overensstemmelse med artikel 10, stk. 2, litra a), i Europa-Parlamentets og Rådets forordning (EU) nr. 472/2013 (4) var Cypern fritaget fra en særskilt rapporteringsforpligtelse som led i proceduren i forbindelse med uforholdsmæssigt store underskud og aflagde i stedet rapport i forbindelse med sit makroøkonomiske tilpasningsprogram.
            
         
               (8)
            
            
               I marts 2016 afsluttede Cyperns sit treårige makroøkonomiske tilpasningsprogram, som omfattede gennemførelsen af en ambitiøs reformdagsorden og bidrog til at sikre finansiel stabilitet, forbedre de offentlige finanser og genoprette en bæredygtig økonomisk vækst.
            
         
               (9)
            
            
               I overensstemmelse med artikel 4 i protokol nr. 12 om proceduren i forbindelse med uforholdsmæssigt store underskud, der er knyttet som bilag til traktaten om Den Europæiske Union og til TEUF, tilvejebringer Kommissionen de data, der skal benyttes med henblik på gennemførelsen af proceduren. Som led i anvendelsen af protokollen skal medlemsstaterne indberette oplysninger om det offentlige underskud og den offentlige gæld samt andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 (5).
            
         
               (10)
            
            
               Ophævelse af en afgørelse om, at der foreligger et uforholdsmæssigt stort underskud, sker ved en afgørelse vedtaget af Rådet på basis af de indberettede oplysninger. Desuden skal en afgørelse om, at der foreligger et uforholdsmæssigt stort underskud, alene ophæves, hvis Kommissionens prognoser viser, at underskuddet ikke vil overstige traktatens referenceværdi på 3 % af BNP i løbet af prognoseperioden (6).
            
         
               (11)
            
            
               På basis af de data, som Kommissionen (Eurostat) har fremlagt i overensstemmelse med artikel 14 i forordning (EF) nr. 479/2009 efter indberetningen fra Cypern i april 2016, og på grundlag af stabilitetsprogrammet for 2016 og Kommissionens forårsprognose fra 2016 kan der drages følgende konklusioner:
               
                           —
                        
                        
                           I 2015 var det offentlige underskud 1 % af BNP, og det lå dermed under traktatens referenceværdi på 3 % af BNP et år før den af Rådet fastsatte frist. Denne forbedring kan tilskrives bestræbelserne på finanspolitisk konsolidering og udfasningen af den engangseffekt, som stabiliseringsforanstaltningerne i finanssektoren i 2014 havde på underskuddet.
                        
                     
                           —
                        
                        
                           Ifølge stabilitetsprogrammet for 2016, som den cypriotiske regering fremlagde den 13. maj 2016, forventes det offentlige underskud at udgøre 0,4 % af BNP i 2016 og 0,5 % af BNP i 2017. Ifølge Kommissionens forårsprognose fra 2016 ventes en samlet saldo på -0,4 % af BNP i 2016 og 0 % af BNP i 2017 under forudsætning af uændret politik. Underskuddet forventes således at forblive under traktatens referenceværdi på 3 % af BNP i løbet af prognoseperioden.
                        
                     
                           —
                        
                        
                           Kommissionen skønner, at den strukturelle saldo, dvs. den konjunkturkorrigerede offentlige saldo uden engangs- og andre midlertidige foranstaltninger, er forbedret med 6,6 % af BNP i perioden 2013-2015.
                        
                     
                           —
                        
                        
                           Den offentlige bruttogældskvote steg fra 102,5 % af BNP i 2013 til 108,9 % af BNP i 2015 som følge af den offentlige støtte til finanssektoren og et fald i det nominelle BNP. Ifølge Kommissionens forårsprognose fra 2016 vil den offentlige bruttogæld forblive stabil i 2016 og falde til 105,4 % af BNP i 2017, hovedsageligt som følge af en stigning i det nominelle BNP.
                        
                     
         
               (12)
            
            
               Fra 2016, altså året efter korrektionen af det uforholdsmæssigt store underskud, er Cypern underlagt den forebyggende del af stabilitets- og vækstpagten og bør sikre overholdelse af den mellemfristede målsætning, herunder overholde udgiftsbenchmarket og gøre tilstrækkelige fremskridt i retning af at overholde gældskriteriet i overensstemmelse med artikel 2, stk. 1a, i forordning (EF) nr. 1467/97. Det ser i den forbindelse ud til, at Cypern ventes at opfylde sin mellemfristede målsætning i 2016, mens der forventes en vis afvigelse i 2017. Cyperns strukturelle saldo forventes at blive forværret i højere grad end tilladt under overgangsbestemmelsen vedrørende gældskriteriet. Der vil være behov for yderligere foranstaltninger i 2017.
            
         
               (13)
            
            
               I overensstemmelse med artikel 126, stk. 12, i TEUF skal en rådsafgørelse om, at der foreligger et uforholdsmæssigt stort underskud, ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
         
               (14)
            
            
               Efter Rådets opfattelse er det uforholdsmæssigt store underskud i Cypern blevet korrigeret, og afgørelse 2010/401/EU bør derfor ophæves —
            
         VEDTAGET DENNE AFGØRELSE:
   Artikel 1
   Ud fra en samlet vurdering kan det konkluderes, at situationen med et uforholdsmæssigt stort underskud i Cypern er blevet korrigeret.
   Artikel 2
   Afgørelse 2010/401/EU ophæves.
   Artikel 3
   Denne afgørelse er rettet til Republikken Cypern.
   
      Udfærdiget i Luxembourg, den 17. juni 2016.
      
         
            På Rådets vegne
         
         J.R.V.A. DIJSSELBLOEM
         
            Formand
         
      
   
   
      (1)  Rådets afgørelse 2010/401/EU af 13. juli 2010 om et uforholdsmæssigt stort underskud i Cypern (EUT L 186 af 20.7.2010, s. 30).
   
      (2)  Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EFT L 209 af 2.8.1997, s. 6).
   
      (3)  Rådets afgørelse 2013/236/EU af 25. april 2013 rettet til Cypern om specifikke foranstaltninger til genoprettelse af finansiel stabilitet og bæredygtig vækst (EUT L 141 af 28.5.2013, s. 32).
   
      (4)  Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet (EUT L 140 af 27.5.2013, s. 1).
   
      (5)  Rådets forordning (EF) nr. 479/2009 af 25. maj 2009 af om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
   
      (6)  I overensstemmelse med »Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form« af 3. september 2012. Se http://ec.europa.eu/economy_finance/economic_governance/sgp/pdf/coc/code_of_conduct_en.pdf